पाक में पांच विदेशी आत्मघाती हमलावर ढेर  
पुलिस ने बताया कि पांच आत्मघाती हमलावरों में तीन महिलाएं थीं। हमलावर कम उम्र के थे। उनमें से एक की उम्र महज 20 साल थी।
पाकिस्तानी पुलिस ने क्वेटा शहर में पांच विदेशी आत्मघाती हमलावरों को मार गिराया और इस तरह एक बड़े आतंकवादी हमले को नाकाम कर दिया। इन्हें चेचेन या उज्बेक माना जा रहा है।  पुलिस ने बताया कि पांच आत्मघाती हमलावरों में तीन महिलाएं थीं। हमलावर कम उम्र के थे। उनमें से एक की उम्र महज 20 साल थी। सभी की कमर पर आत्मघाती पेटी बंधी थी।  पुलिस ने बताया कि गोलीबारी के दौरान कमजोर पड़ने पर एक महिला आत्मघाती हमलावर ने अपनी पेटी में विस्फोट कर दिया।  नगर पुलिस प्रमुख ने मीडिया को बताया कि पांचों लोग एक कार में सवार थे। उन्होंने अपनी कमर पर विस्फोटकों की पेटी बांध रखी थी। वह प्रत्यक्षत: बलूचिस्तान की राजधानी पर हमला करने जा रहे थे।  पुलिस प्रमुख ने कहा, उन्हें पहले हवाई अड्डे के पास औचक जांच के लिए रुकने का आदेश दिया गया था, लेकिन वे वहां से भाग निकले। इसके बाद उन्हें खारोटाबाद में फ्रंटियर कांस्टेबलरी चौकी पर रोका गया।  पुलिस अधिकारी ने कहा कि जब संदिग्ध आत्मघाती हमलावरों से कार से निकलने के लिए कहा गया तो उन्होंने सुरक्षाकर्मियों पर गोलीबारी शुरू कर दी। सुरक्षाबलों ने जवाबी कार्रवाई में उन्हें ढेर कर दिया। उन्होंने कहा, हम जांच कर रहे हैं, लेकिन उनके पास से मिले दस्तावेजों से अभी तक ऐसा प्रतीत हो रहा है पांचों का रिश्ता चेचन्या से है। क्वेटा पुलिस प्रमुख दाउद अहमद जुनेजो ने कहा कि पुलिस और अर्धसैनिक बलों में कोई हताहत नहीं हुआ है।  अधिकारी ने कहा, हम उनकी मंशा और लक्ष्य का पता लगाने की कोशिश कर रहे हैं लेकिन प्रत्यक्षत: वे शहर पर एक आतंकवादी हमला करने के लिए आए थे। ऐबटाबाद में ओसामा बिन लादेन की हत्या के बाद प्रतिबंधित तहरीक-ए-तालिबान और अल कायदा ने उसका बदला लेने और आत्मघाती हमलों में इजाफा करने का संकल्प लिया है।